Όταν ένας άνθρωπος έχει κύστη κόκκυγος είναι σκόπιμο να προχωράει σε επιδιόρθωση του προβλήματος καθώς υπάρχει η πιθανότητα μόλυνσης της κύστης από κάποιο μικρόβιο και κατ’ επέκταση η δημιουργία αποστήματος. Το απόστημα όταν σχηματιστεί είναι πολύ επώδυνο και απαιτεί άμεση χειρουργική παρέμβαση για να παροχετευτεί το πύον και να αποσυμφορηθεί η φλεγμονή. Εξάλλου, είναι γνωστό από επιστημονικές μελέτες ότι όταν μία κύστη κόκκυγος παραμένει για χρόνια, υπάρχει μία μικρή πιθανότητα να εξελιχθεί σε καρκίνο της κύστης κόκκυγος. Μάλιστα η πιθανότητα αυτή υπολογίζεται ότι είναι περίπου 0,1% και συμβαίνει συνήθως σε ασθενείς που πάσχουν από υποτροπιάζουσα κύστη κόκκυγος μετά από ανεπιτυχείς θεραπείες ή σε ασθενείς που δεν έχουν προχωρήσει σε θεραπεία και έχουν παρουσιάσει πολλαπλές φλεγμονές και αποστήματα στην περιοχή.